

Rīgā

Datums skatāms dokumenta paraksta laika zīmogā

Nr. 714.12-7-13/21

Uz 16.02.2021. iesniegumu Nr. RPA-21-3-nd

**Rīgas pašvaldības aģentūra “Rīgas pieminekļu aģentūra”**

Reģistrācijas Nr. 90001774093

Gaujas iela 19 A, Rīga, LV-1026

e-pasts: rpa@riga.lv

***Par saskaņojumu veikt darbības Saeimas aizsargjoslā***

Latvijas Republikas Saeimas (turpmāk – Saeima) Administrācija 2021. gada 16. februārī ir saņēmusi Rīgas pašvaldības aģentūras “Rīgas pieminekļu aģentūra”, reģistrācijas Nr. 90001774093, (turpmāk – Iesniedzējs) 2021. gada 16. februāra iesniegumu Nr. RPA-21-3-nd (Saeimas reģ. Nr. 2/472-13/21) (turpmāk – Iesniegums), kurā Iesniedzējs informē, ka pēc Saeimas Administrācijas ierosinājuma Rīgas pilsētas izpilddirektors ir uzdevis Iesniedzējam risināt jautājumu par 1991. gada Barikāžu piemiņas vietas sakārtošanu, un SIA “Balta Istaba. Arhitekti” pēc Iesniedzēja pasūtījuma ir veikusi projekta un paskaidrojuma raksta izstrādi vides objektam *“1991. gada Barikāžu piemiņas zīme”*, Jēkaba ielā, Rīgā (turpmāk – Projekts).

Iesniedzējs Iesniegumā Saeimai lūdz saskaņot Projekta realizēšanas būvdarbu veikšanu saskaņā ar izstrādāto būvprojektu (turpmāk - Projekta realizēšanas būvdarbi) Saeimas aizsargjoslā. Iesniedzējs Iesniegumam pievienojis būvprojekta dokumentāciju un norādījis, ka Projekta realizēšanas būvdarbus plānots veikt līdz 2021. gada 30. novembrim.

Saskaņā ar Aizsargjoslu likumu un Ministru kabineta 2006. gada 27. jūnija noteikumiem Nr. 508 “Noteikumi par aizsargjoslām ap valsts aizsardzības objektiem un šo aizsargjoslu platumu” ap Saeimas objektu, Rīgā, Jēkaba ielā 11, kadastra Nr.01000080056, noteikta aizsargjosla, kas, ievērojot minēto noteikumu 5. pielikumā norādīto Aizsargjoslas ap Saeimas objektu robežu shēmu, ietver arī Jēkaba ielas posmu pie Jēkaba ielas 9 (Rīgas Svētā Jēkaba Romas katoļu katedrāle), Rīgā, kur atrodas 1991. gada Barikāžu piemiņas vieta un kur Iesniedzējs plāno veikt Projekta realizēšanas būvdarbus saskaņā ar Iesniegumam pievienoto Darbu organizācijas plāna (DOP) shēmu.

Saeimai noteiktajā aizsargjoslā tiek veikta Saeimas objektu aizsardzība (apsardze), kā arī minētajā zonā ir noteikti transportlīdzekļu kustības ierobežojumi, paredzot iebraukšanu tikai ar Saeimas Administrācijas atļaujām. Saskaņā ar Aizsargjoslu likuma 58.5 pantu aizsargjoslās ap valsts aizsardzības objektiem ir aizliegta saimnieciskā darbība, kā arī citas darbības bez saskaņošanas ar valsts aizsardzības objekta valdītāju.

Saskaņā ar Saeimas Prezidija 2017. gada 20. jūlija lēmumu “Par Aizsargjoslu likumā noteikto darbību saskaņošanu” Saeimas Administrācijas ģenerālsekretārs pieņem lēmumus par darbību saskaņošanu Saeimas aizsargjoslā, pamatojoties uz Saeimas drošības biroja sniegto viedokli par iespējamiem fiziskās drošības riskiem un apdraudējumiem Saeimas infrastruktūrai.

Ņemot vērā iepriekš minēto, **nolemju saskaņot** Projekta realizēšanas būvdarbu veikšanu Saeimas aizsargjoslā no šā akta spēkā stāšanās dienas līdz 2021. gada 30. novembrim (iekaitot), nosakot:

1. Ne vēlāk kā 5 (piecas) darba dienas pirms Projekta realizēšanas būvdarbu uzsākšanas, Iesniedzējam par to jāpaziņo Saeimas Administrācijas kontaktpersonai\*.
2. Līdz 2021. gada 19. martam Iesniedzējam Saeimas Administrācijas kontaktpersonai\* jāiesniedz to personu saraksts (norādot vārdu, uzvārdu, personas kodu un kontaktinformāciju), kuras ir atbildīgas par Projekta realizēšanas būvdarbu veikšanu.
3. Projekta realizēšanas būvdarbu veikšanai Iesniedzēja norādītiem transportlīdzekļiem šajā aktā norādītajā kārtībā, vietā un laikā tiks nodrošināta transportlīdzekļu iebraukšana un apstāšanās Saeimas aizsargjoslā.
4. Organizējot Projekta realizēšanas būvdarbu transportlīdzekļu kustību Saeimas aizsargjoslā uz būvlaukumu pie nama Jēkaba ielā 9, Rīgā, Iesniedzējam Projekta realizēšanas būvdarbus apkalpojošo transportlīdzekļu iebraukšana un apstāšanās, iekraušanas un izkraušanas darbi jāplāno darba dienu rītos no plkst. 6.00 līdz 7.30, vakaros no plkst. 18.00 līdz 23.00 vai naktīs, ievērojot normatīvo aktu prasības, vai brīvdienās, lai nenoslogotu un neaizšķērsotu transportlīdzekļu plūsmu minētajā teritorijā.
5. Ne vēlāk kā 5 (piecas) darba dienas pirms tādiem Projekta realizēšanas būvdarbiem, kuru veikšanai nepieciešams organizēt transportlīdzekļu kustību vai apstāšanos Saeimas aizsargjoslā, Iesniedzējam ar Saeimas Administrācijas kontaktpersonu\* jāsaskaņo plānotais transportlīdzekļu maršruts, šādu darbu veikšanas datums un laiks.
6. Ne vēlāk kā 2 (divas) darba dienas pirms šā akta 5. punktā minēto darbu uzsākšanas, Iesniedzējam Saeimas Administrācijas kontaktpersonai\* ir jāiesniedz informācija par šā akta 5. punktā minētajiem transportlīdzekļiem, kuriem nepieciešama piekļuve Saeimas aizsargjoslai, norādot katra transportlīdzekļa turētāju, valsts reģistrācijas numuru, marku, modeli un krāsu.
7. Pirms iebraukšanas Saeimas aizsargjoslā Valsts policijas darbinieks salīdzina transportlīdzekļa datus ar pieejamo informāciju, ko Iesniedzējs ir iepriekš iesniedzis, lai lemtu par konkrētā transportlīdzekļa iebraukšanas atļaušanu.
8. Iesniedzējam, tā pārstāvjiem un attiecīgo transportlīdzekļu vadītājiem ir jāievēro norādītā transportlīdzekļu kustības organizācija Saeimas aizsargjoslā. Pārkāpjot minētos noteikumus, konkrētajam transportlīdzeklim var tikt liegta iebraukšana un apstāšanās Saeimas aizsargjoslā.
9. Iesniedzējam, attiecīgo transportlīdzekļu vadītājiem un personām, kuras iesaistītas Projekta realizēšanas būvdarbu veikšanā vai organizēšanā, Saeimas aizsargjoslā ir saistoši Valsts policijas darbinieku un Saeimas drošības biroja darbinieku norādījumi, nepieciešamības gadījumā īslaicīgi pārtraucot Projekta realizēšanas būvdarbus līdz minēto personu norādītam laikam.
10. Iesniedzējam, attiecīgo transportlīdzekļu vadītājiem un personām, kuras iesaistītas Projekta realizēšanas būvdarbu veikšanā vai organizēšanā, jāievēro Latvijas Republikā spēkā esošajos normatīvajos aktos noteiktās darba aizsardzības, drošības tehnikas, apkārtējās vides aizsardzības, epidemioloģiskās drošības un citas uz attiecīgo darbu veikšanu attiecināmas normatīvo aktu un kompetento institūciju prasības, un jāveic attiecīgus pasākumus to nodrošināšanai, lai Projekta realizēšanas būvdarbu veikšanas procesā nenodarītu kaitējumu cilvēku veselībai vai dzīvībai, Saeimas vai trešo personu īpašumam vai mantai.
11. Iesniedzējs neveido materiālu uzglabāšanas laukumus Saeimas aizsargjoslā ārpus Darbu organizācijas plāna (DOP) shēmā norādītās būvmateriālu novietnes vietas.
12. Iesniedzējs nenovieto pārvietojamās tualetes Darbu organizācijas plāna (DOP) shēmā norādītajā Projekta realizēšanas būvdarbu vietā un pretim vai blakus ēkai Jēkaba ielā 11, Rīgā.
13. Projekta realizēšanas būvdarbiem Saeimas aizsargjoslā ir jānorit atklāti un pārredzami, neaizsedzot darbu veikšanas un materiālu uzglabāšanas laukumus ar necaurspīdīgu materiālu vai konstrukciju.

\*Saeimas Administrācijas kontaktpersona – Saeimas Administrācijas Saeimas drošības biroja vadītāja vietnieks Jānis Znotiņš, tel. 67087248, e-pasts Janis.Znotins@saeima.lv.

Lēmums pieņemts, pamatojoties uz Aizsargjoslu likuma 23.1 panta pirmo daļu, 58.5 pantu, Ministru kabineta 2006. gada 27. jūnija noteikumu Nr. 508 "Noteikumi par aizsargjoslām ap valsts aizsardzības objektiem un šo aizsargjoslu platumu" 2.49. punktu, Ministru kabineta 2009. gada 10. novembra noteikumu Nr.1312 “Noteikumi par darbību ierobežojumiem aizsargjoslās ap valsts aizsardzības objektiem” 2.3. un 2.4. punktu, Saeimas kārtības ruļļa 23. panta pirmās daļas 1. punktu un 10. punktu, kā arī Administratīvā procesa likuma 64. panta pirmo daļu, 65. panta trešo daļu, 66., 67. pantu un 68. panta otrās daļas 1. punktu.

Šo lēmumu saskaņā ar Administratīvā procesa likuma 76. panta pirmo un otro daļu, 77. panta pirmo daļu, 79. panta pirmo daļu un Saeimas kārtības ruļļa 23. 1 pantu ir tiesības apstrīdēt viena mēneša laikā no tā spēkā stāšanās dienas, iesniedzot Saeimas Prezidijam adresētu iesniegumu Saeimā, Jēkaba ielā 11, Rīgā, LV-1811, vai elektroniski parakstītu iesniegumu nosūtot uz e-pasta adresi saeima@saeima.lv.

Cieņā

Saeimas Administrācijas

ģenerālsekretāra p.i. (paraksts\*\*) M. Zelčs

\*\* Šis dokuments ir elektroniski parakstīts ar drošu elektronisko parakstu un satur laika zīmogu